CELEX: 32012D0780
Language: mt
Date: 2012-12-05 00:00:00
Title: 2012/780/: Deċiżjoni tal-Kummissjoni tal- 5 ta’ Diċembru 2012 dwar id-drittijiet ta' aċċess għar-Repożitorju Ċentrali Ewropew tar-Rakkomandazzjonijiet dwar is-Sikurezza u t-tweġibiet tagħhom stabbilit bl-Artikolu 18(5) tar-Regolament (UE) Nru 996/2010 tal-Parlament Ewropew u tal-Kunsill dwar l-investigazzjoni u l-prevenzjoni ta' aċċidenti u inċidenti fis-settur tal-avjazzjoni ċivili u li jħassar id-Direttiva 94/56/KE Test b’relevanza għaż-ŻEE

14.12.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 342/46
            
         DEĊIŻJONI TAL-KUMMISSJONI
   tal-5 ta’ Diċembru 2012
   dwar id-drittijiet ta' aċċess għar-Repożitorju Ċentrali Ewropew tar-Rakkomandazzjonijiet dwar is-Sikurezza u t-tweġibiet tagħhom stabbilit bl-Artikolu 18(5) tar-Regolament (UE) Nru 996/2010 tal-Parlament Ewropew u tal-Kunsill dwar l-investigazzjoni u l-prevenzjoni ta' aċċidenti u inċidenti fis-settur tal-avjazzjoni ċivili u li jħassar id-Direttiva 94/56/KE
   (Test b’relevanza għaż-ŻEE)
   (2012/780/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 996/2010 tal-Parlament Ewropew u tal-Kunsill tal-20 ta' Ottubru 2010 dwar l-investigazzjoni u l-prevenzjoni ta' aċċidenti u inċidenti fis-settur tal-avjazzjoni ċivili u li jħassar id-Direttiva 94/56/KE (1), u b'mod partikolari l-Artikolu 18(5) tiegħu,
   Billi:
   
               (1)
            
            
               Skont l-Artikolu 18(5) tar-Regolament (UE) Nru 996/2010, il-Kummissjoni Ewropea żviluppat il-bażi tad-dejta ta' Rakkomandazzjoni dwar is-Sikurezza Ewropea, li saret operattiva fi Frar tal-2012.
            
         
               (2)
            
            
               Skont l-Artikolu 18(5) tar-Regolament (UE) Nru 996/2010, il-bażi tad-dejta msemmija fil-paragrafu 1 tinkludi r-rakkomandazzjonijiet kollha dwar is-sikurezza maħruġa mill-Awtoritajiet tal-Investigazzjoni tas-Sikurezza f'konformità mal-Artikolu 17(1) u (2) u mat-tweġibiet. Il-bażi tad-dejta tinkludi wkoll rakkomandazzjonijiet dwar is-sikurezza li l-Awtoritajiet tal-Investigazzjoni tas-Sikurezza rċivew minn pajjiżi terzi.
            
         
               (3)
            
            
               Skont l-Artikolu 7(3)g tar-Regolament (UE) Nru 996/2010, l-Awtoritajiet tal-Investigazzjoni tas-Sikurezza għandhom aċċess sħiħ għall-bażi tad-dejta msemmija fil-paragrafu 1.
            
         
               (4)
            
            
               Skont l-Artikolu 7(3)a tar-Regolament (UE) Nru 996/2010, il-Kummissjoni talbet l-opinjoni tan-Netwerk Ewropew ta' Awtoritajiet tal-Investigazzjoni tas-Sikurezza fis-settur tal-Avjazzjoni Ċivili.
            
         
               (5)
            
            
               Ir-rakkomandazzjonijiet dwar is-sikurezza huma impliċitament pubbliċi peress li dawn ta' spiss iwettqu rapporti ta' investigazzjoni dwar is-sikurezza, u li skont ir-Regolament (UE) Nru 996/2010 għandhom status pubbliku. Barra minn hekk, ir-rakkomandazzjonijiet dwar is-sikurezza jistgħu jinħarġu wkoll permezz ta' ittri, ta' dikjarazzjonijiet/rapporti interim jew ta' studji dwar is-sikurezza. F'dawn il-każijiet kollha, il-fatt li huma disponibbli għall-pubbliku jipprovdi inċentivi qawwija għad-destinatarji tagħhom biex iwieġbu u jtejbu s-sikurezza tas-sistema tal-avjazzjoni.
            
         
               (6)
            
            
               L-istatus tat-tweġibiet għar-rakkomandazzjonijiet dwar is-sikurezza mhuwiex definit fir-Regolament (UE) Nru 996/2010.
            
         ADOTTAT DIN ID-DEĊIŻJONI:
   Artikolu 1
   Suġġett
   Din id-Deċiżjoni tistipula l-miżuri li jikkonċernaw id-drittijiet ta' aċċess għall-bażi tad-dejta Ewropea tar-rakkomandazzjonijiet dwar is-sikurezza stabbiliti f'konformità mal-Artikolu 18(5) tar-Regolament (UE) Nru 996/2010 dwar l-investigazzjoni u l-prevenzjoni ta' aċċidenti u inċidenti fis-settur tal-avjazzjoni ċivili li fiha jinsabu r-rakkomandazzjonijiet dwar is-sikurezza maħruġa jew riċevuti mill-Awtoritajiet tal-Investigazzjoni tas-Sikurezza u kif ukoll it-tweġibiet għar-rakkomandazzjonijiet dwar is-sikurezza li dawn ħarġu.
   Artikolu 2
   Status tar-rakkomandazzjonijiet dwar is-sikurezza
   Ir-rakkomandazzjonijiet kollha dwar is-sikurezza li jinsabu fil-bażi tad-dejta msemmija fl-Artikolu 1 għandhom ikunu disponibbli għall-pubbliku ġenerali permezz ta' websajt pubblika.
   Artikolu 3
   Status tat-tweġibiet għar-rakkomandazzjonijiet dwar is-sikurezza
   1.   L-aċċess għat-tweġibiet tar-rakkomandazzjonijiet dwar is-sikurezza għandu jkun limitat għad-destinatarji tar-rakkomandazzjonijiet dwar is-sikurezza.
   2.   Kwalunkwe destinatarju ta' rakkomandazzjoni dwar is-sikurezza jista' jitlob aċċess għat-tweġibiet li jinsabu fil-bażi tad-dejta msemmija fl-Artikolu 1, b'mod partikolari l-Awtoritajiet tal-Avjazzjoni Ċivili tal-Istati Membri u l-Aġenzija Ewropea tas-Sikurezza tal-Avjazzjoni. L-Awtoritajiet tal-Investigazzjoni tas-Sikurezza li mhumiex membri fl-Unjoni Ewropea jistgħu wkoll jitolbu aċċess għat-tweġibiet li jinsabu fil-bażi tad-dejta msemmija fl-Artikolu 1.
   3.   Id-destinatarji tar-rakkomandazzjonijiet dwar is-sikurezza għandhom jindirizzaw it-talbiet tagħhom lill-Kummissjoni Ewropea.
   4.   Il-Kummissjoni Ewropea għandha tivvaluta t-talba u tiddeċiedi fuq bażi ta' każ b'każ jekk it-talba hijiex iġġustifikata u prattikabbli.
   Artikolu 4
   Użu tal-informazzjoni tal-bażi tad-dejta
   Il-rakkomandazzjonijiet dwar is-sikurezza u t-tweġibiet tagħhom ma għandhomx jintużaw biex jiġi ddeterminat it-tort jew ir-responsabbiltà.
   Artikolu 5
   Status ta' okkorrenzi fl-avjazzjoni ċivili marbut mar-rakkomandazzjonijiet dwar is-sikurezza
   L-aċċess għall-okkorrenzi fl-avjazzjoni ċivili marbut mar-rakkomandazzjonijiet dwar is-sikurezza msemmi fl-Artikolu 1 huwa ddefinit fir-Regolament tal-Kummissjoni (KE) Nru 1321/2007 tat-12 ta' Novembru 2007 li jistipula r-regoli ta' implimentazzjoni għall-integrazzjoni ta tagħrif dwar okkorrenzi fl-avjazzjoni ċivili skambjat skont id-Direttiva 2003/42/KE tal-Parlament Ewropew u tal-Kunsill (2) u r-Regolament tal-Kummissjoni (KE) Nru 1330/2007 tal-24 ta' Settembru 2007 li jistipula r-regoli implimentattivi għat-tqassim lill-partijiet interessati ta' tagħrif dwar l-okkorrenzi tal-avjazzjoni ċivili msemmija fl-Artikolu 7(2) tad-Direttiva 2003/42/KE tal-Parlament Ewropew u tal-Kunsill (3).
   Artikolu 6
   Aċċess għal dokumenti u protezzjoni ta' dejta personali
   Din id-Deċiżjoni għandha tapplika mingħajr preġudizzju għar-Regolament (KE) Nru 1049/2001 tal-Parlament Ewropew u tal-Kunsill tat-30 ta Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (4).
   Din id-Deċiżjoni għandha tapplika b'konformità mad-Direttiva 95/46/KE tal-Parlament Ewropew u tal-Kunsill tal-24 ta' Ottubru 1995 dwar il-protezzjoni ta' individwi fir-rigward tal-ipproċessar ta' data personali u dwar il-moviment liberu ta' dik id-data (5) u mar-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwu fir-rigward tal-ipproċessar ta' data personali mill-istituzzjonijiet u l-korpi tal-Komunità u dwar il-moviment liberu ta' dik id-data (6).
   Artikolu 7
   Dħul fis-seħħ
   Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, il-5 ta’ Diċembru 2012.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 295, 12.11.2010, p. 35.
   
      (2)  ĠU L 294, 13.11.2007, p. 3.
   
      (3)  ĠU L 295, 14.11.2007, p. 7.
   
      (4)  ĠU L 145, 31.5.2001, p. 43.
   
      (5)  ĠU L 281, 23.11.1995, p. 31.
   
      (6)  ĠU L 8, 12.1.2001, p. 1.